Document ID: 32013D0440

KOMISJONI OTSUS,
20. august 2013,
Hiina Rahvavabariigist ja Taiwanist pärit põkk-keevitatavate roostevabast terasest toruliitmike, ka valmistoodete importi käsitleva dumpinguvastase menetluse lõpetamise kohta
(2013/440/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artiklit 9,
olles konsulteerinud nõuandekomiteega
ning arvestades järgmist:
A. MENETLUS
(1)
28. septembril 2012 sai Euroopa Komisjon kaebuse Hiina Rahvavabariigist (edaspidi „HRV”) ja Taiwanist pärit põkk-keevitatavate roostevabast terasest toruliitmike, ka valmistoodete väidetava kahjustava dumpingu kohta, mille esitas vastavalt algmääruse artiklile 5 Euroopa Liidu terasest põkk-keevitusliitmike tootmisharu kaitsekomitee (edaspidi „kaebuse esitaja”) tootjate nimel, kelle toodang moodustab olulise osa, käesoleval juhul üle 25 % liidu põkk-keevitatavate roostevabast terasest toruliitmike kogutoodangust.
(2)
Kaebus sisaldas esmapilgul usutavaid tõendeid dumpingu ning sellest tuleneva olulise kahju kohta, mida käsitati piisava põhjusena dumpinguvastase menetluse algatamiseks.
(3)
Pärast nõuandekomiteega konsulteerimist avaldas komisjon 10. novembril 2012. aastal Euroopa Liidu Teatajas (2) teate HRVst ja Taiwanist pärit põkk-keevitatavate roostevabast terasest toruliitmike, ka valmistoodete liitu suunduvat importi käsitleva dumpinguvastase menetluse algatamise kohta.
(4)
Komisjon andis menetluse algatamisest ametlikult teada HRV ja Taiwani eksportijatele/tootjatele, importijatele, kasutajatele ja teadaolevalt asjaga seotud ühingutele, HRV ja Taiwani ametiasutustele ja kõigile teadaolevatele liidu tootjatele. Huvitatud isikutele anti võimalus teha oma seisukohad kirjalikult teatavaks ja taotleda ärakuulamist algatamisteates määratud tähtaja jooksul.
(5)
Ära kuulati kõik huvitatud isikud, kes seda taotlesid ja tõendasid, et nende ärakuulamiseks on konkreetsed põhjused.
B. KAEBUSE TAGASIVÕTMINE JA MENETLUSE LÕPETAMINE
(6)
27. juunil 2013 komisjonile saadetud kirjas võttis kaebuse esitaja kaebuse ametlikult tagasi.
(7)
Algmääruse artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
(8)
Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et see menetlus tuleks lõpetada. Huvitatud isikuid teavitati sellest ja neile anti võimalus esitada märkusi. Komisjon ei saanud siiski ühtegi märkust, millega oleks võinud põhjendada väidet, et menetluse lõpetamine on liidu huvidega vastuolus.
(9)
Seepärast leidis komisjon, et HRVst ja Taiwanist pärit põkk-keevitatavate roostevabast terasest toruliitmike, ka valmistoodete liitu suunatud importi käsitlev dumpinguvastane menetlus tuleks lõpetada,
ON VASTU VÕTNUD KÄESOLEVA OTSUSE:
Artikkel 1
Käesolevaga lõpetatakse Hiina Rahvavabariigist ja Taiwanist pärit praegu CN-koodide 7307 23 10 ja 7307 23 90 alla kuuluvate põkk-keevitatavate roostevabast terasest toruliitmike, ka valmistoodete importi käsitlev dumpinguvastane menetlus.
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 20. august 2013

Labels: 3
1
4
18